ВЕЖБЕ ИЗ ИСТОРИЈЕ СРПСКЕ ПРАВОСЛАВНЕ ЦРКВЕ (18–20. век)
(мастер студије)
Часови вежби се састоје из два дела: 1) слободног излагања студената (без читања) тема које су претходно припремили у трајању до 15 минута по излагању и 2) читања и коментарисања историјских извора који се тичу наставне јединице.

Семинарску вежбу потребно је да напише сваки студент који је добио тему. Теме се добијају на часовима вежби, почевши од првог часа у првом семестру. Написану семинарску вежбу требало би послати најкасније један радни дан пре него што ће се одржати излагање, на мејл адресу lljubic@bfspc.bg.ac.rs. Потребно је донети индекс и један примерак одштампане вежбе (коричење није потребно). Kонсултације у вези са вежбама обављају се путем мејл адресе или у Семинару за Историју Цркве (бр. 424), понедељком од 16.30 до 18.00.

Ванредни студенти који имају одобрење продекана за наставу за одсуство са наставе, потребно је да се јаве на исту мејл адресу како би добили тему за писање семинарске вежбе. Написану вежбу требало би доставити на исту мејлу адресу најкасније до 15. децембра.

[bookmark: _GoBack]Писање и одбрана семинарске вежбе није обавезна предиспитна активност. Њено неизвршавање не онемогућује излазак на испит током текуће академске године. Ипак, то је пожељна активност, будући да доноси бенефит приликом полагања испита. Студенти који су испунили вежбу на испиту добијају оцену више (уз услов да су на испиту заслужили минималну оцену 6).



Упутство за писање и обликовање семинарских вежби

Семинарска вежба се пише у Microsoft Office Word 2007/2010 и састоји се из насловне стране, текста и библиографије на крају. Укључући све делове, семинарска вежба треба да запрема око 10 страница. Неопходно је да семинарска вежба буде резултат самосталног рада студента.
Техничке карактеристике: фонт Times New Roman, величина pt 12, проред 1, 5. Пасуси: поравњани обострано и увучени. 
Насловна страна садржи, центрирано исписано, назив универзитета, факултета, предмета и теме, датум и место, име ментора, као и податке о студенту: име и презиме, назив програма и број индекса).
Текст је подељен на поглавља која одговарају његовом садржају. Литература на коју се реферише наводи се у напоменама (тј. фуснотама, у којима је исти фонт величине 10, а проред 1). Приликом навођења имена црквених поглавара и владара први пут, иза њихових имена, у загради, препоручује се писање година управљања Црквом, односно владавине. Векови се најчешће наводе римским цифрама.
Библиографија која је коришћена приликом израде вежбе наводи се на крају, на посебној страни, према азбучном реду по презимену аутора. 
Приликом навођења литературе у напоменама и библиографији потребно је применити упутства која важе за часопис Богословље: 
https://bogoslovlje.pbf.rs/wp-content/uploads/2024/10/Bogoslovlje-Uputstvo_za_citiranje.pdf
Вежба са неуредно навођеном литературом биће одбијенa.

Teме семинарских вежби биће у могућој мери у вези са темом мастер рада. За општу литературу о српској црквеној историји погледати документ Вежбе из Историје СПЦ у Прилозима на наставу на сајту Факултета.
